Llum verda a la Llei de Creació del Centre d’Empreses i Drets Humans, una llei pionera al món proposada per la societat civil - Setem Catalunya\nLlum verda a la Llei de Creació del Centre d’Empreses i Drets Humans, una llei pionera al món proposada per la societat civil\nLa proposta de Llei ha passat el tràmit amb el suport de JuntsxCat, ERC, PSC, Comuns i CUP-CC i l’oposició de Ciutadans i el PP. Aquesta llei situaria Catalunya a l’avantguarda de les Nacions Unides, on s’està treballant per a la creació d’un Tractat Vinculant per al control de l’acció de les transnacionals en relació al compliment dels drets humans.\nEl passat divendres 9 d’octubre, el Ple del Parlament de Catalunya va admetre a tràmit la Llei de Creació del Centre d’Empreses i Drets Humans que es va registrar al Parlament el passat 2 de juliol amb el suport dels grups parlamentaris de Junts per Catalunya, ERC, Socialistes i Units per Avançar, Catalunya en Comú Podem i CUP-Crida Constituent. Es va rebutjar així l’esmena a la totalitat presentada pel PP, que només ha rebut el suport de Ciutadans, gràcies als vots dels mateixos grups que havien registrat la llei (JuntsxCat, ERC, Comuns, PSC i CUP-CC). Aquesta proposta està impulsada pel Grup Català d’Empresa i Drets Humans de Lafede.cat, del qual en forma part SETEM, i la Taula Catalana per la Pau i els drets Humans a Colòmbia.\nAra cal crear una ponència de llei al Parlament, per debatre el text proposat que hem treballat i proposat des de la societat civil amb els partits polítics i pactar un text definitiu.\nAquesta aprovació arriba després d’un llarg procés d’incidència política de la societat civil on el Parlament de Catalunya ha mostrat reiteradament el seu suport a la creació del Centre amb tres resolucions: el 2016, el 2019 i més recentment el 25 de juny d’aquest any (dos d’elles per unanimitat i la tercera per majoria absoluta). Amb l’aprovació d’aquesta Llei, Catalunya passarà a ser pionera en la defensa dels drets humans en el món i en garantir l’actuació responsable de les empreses transnacionals de matriu catalana, tal i com s’està sol·licitant des de Nacions Unides.\nQuè és i quin objectiu té el Centre?\nEl futur Centre Català d’Empreses i Drets Humans serà un organisme públic i independent que retrà comptes a la societat civil, al Parlament i al Govern de la Generalitat. El seu principal objectiu serà el seguiment i l’avaluació de l’impacte, sobre els drets humans i el medi ambient de comunitats o regions d’altres països, per part d’empreses amb seu a Catalunya i/o que tenen inversions i activitats a Catalunya.\nL’objectiu del Centre Català és, per tant, controlar l’acció exterior de les empreses transnacionals que operen a altres països i que tenen estrets vincles amb el territori català. Aquesta proposta és pionera al món i segueix les línies de treball de les Nacions Unides on s’està debatent i treballant per a crear un Tractat Vinculant que vagi en la mateixa línia. Es pretén que aquest Centre tingui la capacitat de rebre queixes i denúncies específiques per tal que col·lectius afectats directament per les empreses puguin adreçar-s’hi, i aquest pugui engegar un procés d’investigació i de diàleg. A més, es proposa que tingui capacitat sancionadora quan les empreses no facilitin tota la informació requerida per l’administració.\nEl Centre també impulsarà propostes de regulació i disseny de polítiques públiques, per exemple, en els processos de contractació pública. Una de les seves tasques més importants serà la recerca i seguiment dels casos de vulneració dels drets humans, sobretot en països empobrits.\nAmb aquesta Llei es preveu que no sigui possible que el Govern contracti a empreses que generen impactes negatius a altres països com és el cas de les empreses del Grup ACS (accionista principal Florentino Pérez), que causen impactes negatius en l’àmbit ambiental, social i econòmic a Guatemala, alhora que també tenen complicitats en zones ocupades a Palestina, entre d’altres.\nA la web d’ alertadh.org es troben diferents casos d’empreses transnacionals amb vinculació catalana que vulneren els drets humans allà on treballen.\nRegistre de la proposta de llei\nWeb de recull de casos de vulneracions de drets humans\nResolució del Parlament a favor del Centre (2016)\nResolució del Parlament a favor del Centre (2019)\nResolució del Parlament a favor del Centre (2020)


Wikiloc | Percorso Peñarroya de Tastavíns\nHelihen Tutti i diritti riservati\nLa dificultat d'avui es un cas especial, ja que la neu fa complicada la orientació, i ens fa mullar una mica els peus , a vegades fins a mitja cama. Creuar el riu ara, amb tanta aigua, acaba de remullarnos.\nEn arribar al barranc d'enferri , amb moltíssima aigua, es fa difícil remuntar-lo per dins, ja que rellisca mes....\nUn cop superat el salt fins al mas de Ginero, no tenim sendera definida, cal anar orientant-se amb el Gps en tot moment. Un cop superat aixo, la resta de sendera es el PR de la romeria de Vallibona a Penyaroja. Un poc de neu, però ja no es res difícil.\nComençarem la ruta a la bassa de Sant Miquel i trobarem la sendera de anar i tornar, que de seguida es bifurca.\nEl que farem es seguir una ruta senyalitzada com la ruta número 3, o la cursa de la Tossa, amb plaques metàl·liques, una placa a cada Km. Fins al waitpoint número 5, on trobem un cartell de fusta al pic de la Tossa , però nosaltres anirem a la dreta i amunt. Fins ara, seguiem unes petjades de algu que ha fet raquetes, però en aquesta bifurcació ja xafem neu verge i trobem el barranc de Sonc.\nAra anem a la dreta en direcció als Mollons ( dels collons) on ja vam fer el cim en una altra ocasió , i es tot pedra solta.\nAvui no pujem,el nostre objectiu es el barranc d'Enferri i vist com va el cami ple de aigua, augura bon pronòstic. Els mollons son xulos i li fem fotos des de diferents perspectives, fins al mas dels Mollons i hem de creuar el barranc dels mollons, que també es de caudal molt abundant.\nDesprés del mas fins a la pista,\nens hem equivocat una mica per culpa de la neu, però en arribar a la pista, a l' esquerra, no hi ha gaire tros ni dificultat.\nPoc després de xafar molta neu de la pista, toca anar a la dreta, on aviat tindrem ja el barranc protagonista d'avui.\nCom sempre hi ha menys aigua, solem anar per dins del barranc, saltant pedres, grimpant, però avui es mes difícil, amb la pedra mullada i la mateixa aigua ens impedeix passar sense xoparse els peus.\nPoc a poc i en precaució, remuntar per on se pugui, o en paral·lel per un costat o l'altre, trobarem fites que ens ajuden a orientar-nos, fins al final, on hi ha el motiu de tant de jaleo i catxull , i de veritat que val molt la pena.\nLa joia amagada dels Ports, a la zona de Aragó, ens posa la pell de gallina de veure'l en tot el seu esplendor, una explosió d'aigua en forma de 3 salts consecutius.\nEl Salt d'enferri es pura màgia.\nAra vindrà la segona part més complicada, surtint del salt a la nostra dreta trobarem un caminet amb fites que facilita arribar a la part de dalt del salt, però després ja no hi ha camí definit fins al mas de Ginero, no tenim sendera cal anar orientant-se amb el Gps en tot moment i resar a tots els cristos,o encomanar-se a la sort.\nDe un tros lluny veiem el mas de Antolino, però avui no hi anem, cuan ja veiem les runes del mas de Ginero estem salvats. Un poc mes amunt tenim el seu arbre, un ginebre.\nAra seguirem el PR de la romeria de Vallibona a Penyaroja. Al cami i trobarem la Creu del Llop i la seva explicació.\nUn Poema de Desideri Lombarte (1981) de Romanços de racó de foc i poemes de vida i mort .\nEl poema conclueix aixi:\nUna creu vora el cami recorda als caminants com era la vida dels antics i lo que van patir.\nDesprés de casi soltar unes llàgrimes, seguim el camí fins que veiem les monumentals Roques del Masmut.\nEn arribar al coll de borla tenim la opció de pujar al cim del masmut segunt les marques de PR, ho farem en altres ocasions on no portessem los peus mullats de neu i aigua i bruts de fang ( perill de lliscar) .\nAvui ja marxem aviat per poder visitar de cami a casa el Salt de la Portellada.\nBassa de Sant Miquel , aparcament.\nGirar lleugerament a la dreta\nEns hem equivocat una mica, però en arribar a la pista, a l' esquerra\nSalt - barranc d' Enferri\nPer orientar-se una mica\nSalt d' Enferri\nEsquerra deixar la pista\nPoema de Desideri Lombarte (1981) Una creu vora el cami recorda als caminants com era la vida dels antics i lo que van patir. Romanços de racó de foc i poemes de vida i mort\nRecte ( baixant del cim de la Tossa)\nMas de Borla i nevera\nMirador a les roques del Masmut\nOpció de pujar al cim del masmut segunt les marques de PR, en altres ocasions on no portessem los peus mullats de neu i aigua i bruts de fang ( perill de lliscar)\nHo fatto questo percorso con Helihen\nChiedi a Helihen di aggiungerti ai compagni di percorso su questo percorso


Apocalipsi de trineu (Montse Virgili)\nTothom vol participar de la festa, fins i tot els països rics. Finlàndia s'apunta a l'apocalipsi com aquell que va a Port Aventura, per diversió i a la seva manera. Amb El guaridor , l'escriptor Antti Tuomainen s'acosta a l'hecatombe amb una novel·la de suspens amb missatge ecologista. El text va guanyar el premi Clue a la millor novel·la finlandesa del 2011, un important guardó del gènere negre. Arriba ara al nostre país, traduïda al català per Emma Claret i Eila Pyrhönen, i així s'afegeix un altre nom a la llista ja ben engreixada de la literatura nòrdica.\nCom l'escriptor francès, Frederic Beigbeder, l'autor del supervendes 13,99 , Tuomainen també es dedicava a la publicitat abans d'escriure el seu primer llibre, encara que els dos escriptors han agafat camins força diferents. Al país nòrdic, Tuomainen és conegut com a autor de suspens i El guaridor és la seva novel·la de més èxit.\nA dos dies per Nadal, el món és un toll ple de pandèmies, conflictes armats i fenòmens naturals, i la gent viu en una constant diàspora. Ciutadans de totes les ètnies i colors travessen Finlàndia per arribar a les ciutats del nord, encara habitables. El protagonista d' El guaridor és un malaguanyat poeta casat amb una periodista que investiga uns cruents assassinats. Des de fa mesos, famílies senceres apareixen mortes, víctimes d'una violència extrema. No existeix l'atzar en aquesta corrua de sang, les víctimes són nissagues d'empresaris que amb els seus negocis han afavorit el desastre ecològic. La periodista ha desaparegut i tota la trama de la novel·la es posa al servei de trobar-la en vida. De passada, el poeta jugarà a detectius en una ciutat on la policia fa temps que està desbordada i aconseguirà esbrinar qui hi ha darrere d'aquests assassinats. L'apocalipsi de trineu llisca a cop d'aerosol i egoisme energètic. Sort que Tuomainen endolceix la catàstrofe amb una història d'amor sense costures. El guaridor podria convertir-se fàcilment en pel·lícula a l'estil de Los edukadores , de Hans Weingartner. Mesurar-la com a bona literatura ja és més complicat. Distreu i ens ofereix una idea del gèlid apocalipsi mentre llegim tapats amb la manteta.


216. De l’Aeroport T1 al Prat pels espais naturals del Delta del Llobregat – SENDERISME EN TREN\nEstació de sortida: Aeroport T1 (metro L9 Sud)\nEstació d’arribada: Les Moreres (metro L9 Sud)\nDistància/durada: 21,3 km / 6h (sense aturades)\nÈpoca***: 1 març-31 juliol Remolar TANCAT per nidificació\nDificultat: ruta sense desnivells\n*ATENCIÓ: EL PAS PEL PONT SOBRE LA DESEMBOCADURA DE L’ESTANY DEL REMOLAR ESTÀ PROHIBIT ENTRE L’1 DE MARÇ I EL 31 DE JULIOL PER NIDIFICACIÓ D’AUS.\n**ATENCIÓ: DURANT LA COVID ELS HORARIS PODEN SER MÉS RESTRICTIUS. CONSULTAR LA WEB ABANS D’INICIAR LA RUTA.\n***(Durant el període amb restriccions de pas al Remolar podeu seguir la ruta accessible tot l’any RUTA ST217 El Semàfor i el Delta)\nLlarga però completa caminada que ens portarà a conèixer bona part dels espais naturals del Delta del Llobregat. El punt de sortida és peculiar i diferent, l’estació de l’Aeroport T1 de la línia de metro L9. Segurament sigui la parada que menys tindríem al cap a l’hora de pensar a iniciar una excursió, però sortosament també des d’aquí podem començar una bona ruta.\nSortida de l’aeroport a peu: sí, es pot sortir de la nova terminal de l’aeroport (T1) a peu i a més a més fer-ho és fàcil i ràpid. Un passeig per a vianants i ciclistes s’inicia des del pàrquing G. Un pas inferior ens acostarà fins a l’espai de la zona del Remolar-Filipines en pocs minuts.\nLa caminada és llarga però absolutament plana. Ens portarà a conèixer els aiguamolls de l’antiga zona deltaica del riu. Amb l’aeroport i tota mena d’indústries i serveis logístics situats a la zona, i amb l’amenaça constant d’una possible ampliació de les pistes de l’aeroport, les antigues maresmes i zones humides han quedat reduïdes a ‘illes naturals’ envoltades d’empreses fabrils i alguns camps de conreus on la carxofa és el cultiu per excel·lència. L’any 2004 fins i tot es va desviar la desembocadura del Llobregat uns metres al sud a fi d’ampliar el port de Barcelona.\nTot i això, l’excursió paga la pena. D’entrada pel mateix accés, el metro de la L9, la primera línia de metro de funcionament automàtic de la xarxa de TMB. Però també pujarem a torres mirador que ens facilitaran l’observació de l’entorn, entrarem a aguaits d’observació d’aus, caminarem per platges “verges” i tot això, sempre, amenitzat amb el constant sobrevol (i soroll) dels avions que van i venen de la capital catalana. Dos punts habilitats per a l’spotting ens permetrà observar just sobre els nostres caps aquests monstres aeris, i amb una mica de sort, podrem fotografiar l’A380, l’aeronau comercial més gran del món.\nMapa de l’ICGC de la travessa\nEl Delta del Llobregat, xarxa d’espais naturals protegits (DESCARREGA)\nDurant la ruta visitarem els espais més importants que componen el delta del Llobregat, els espais Naturals del riu Llobregat i el de Remolar-Filipines. El primer d’aquests està situat a la desembocadura del riu i gira al voltant de l’estany de Cal Tet, el més gran de la zona, i creat artificialment per compensar la pèrdua de llacunes que va suposar el desviament del riu. Malauradament no es pot arribar fins a la mateixa desembocadura. El punt més proper i accessible és fins a una torre mirador, amb vistes a la desembocadura, però una mica separada d’aquesta.\nEls espais que conformen el delta són:\n– ESPAIS NATURALS DEL RIU LLOBREGAT: inclou la desembocadura i les zones humides que envolten l’estany de Cal Tet, una bassa artificial creada a raó del canvi de desembocadura.\nSituats al marge dret del tram final del riu Llobregat, ocupen unes 145 ha i hi ha una gran diversitat de flora i fauna. Hi podem trobar els principals paisatges del Delta: jonqueres, prats humits, pinedes, canyissars, platges i estanys litorals, com ara el de Cal Tet i el de Ca l’Arana. Aquests espais formen un Delta en miniatura. (Font: Consorci del Llobregat)\n– REMOLAR-FILIPINES I PLATJA DE VILADECANS: espai situat a tocar de la terminal T1. L’espai té horari d’entrada. Habitualment obre (dilluns no festius tancat) a les 9h, fet que cal tenir en compte a l’hora d’iniciar la travessa.\nÉs un dels espais naturals més emblemàtics, sobretot perquè s’hi observen fàcilment ocells aquàtics, com ara bernats pescaires, corbs marins, ànecs, fredelugues o martinets. A la primavera i a l’estiu els limícoles omplen la maresma.  Aquest espai ocupa 188 ha i inclou l’estany del Remolar, la maresma de les Filipines, la pineda del Remolar, la riera de Sant Climent, la pineda de Cal Francès i una part de la platja de Viladecans. (Font: Consorci del Llobregat)\n– LA PINEDA DE CAN CAMINS I LA PLATJA DEL PRAT: la platja del Prat s’estén al llarg de 5,5 quilòmetres entre la desembocadura del Llobregat i l’estany del Remolar. És d’accés lliure i disposa de tota mena de serveis en temporada de bany. Per contra, la Pineda de Can Camins és tancada i només s’organitzen visites guiades el primer diumenge de cada mes en dos torns de matí (90 min. de visita).\nAmb 48 ha, formen un espai costaner d’elevat valor biològic, molt escàs al nostre país. La pineda de pi pinyer creix sobre les antigues dunes de la platja i construeix un magnífic recer per una gran diversitat de fauna i flora. A la platja trobem algunes espècies amenaçades, que necessiten la vegetació dels sorrals per viure.(Font: Consorci del Llobregat)\n– LES BASSES DE CAN DIMONI: tres basses d’origen artificial situades enmig dels camps de conreu de Sant Boi de Llobregat.\nSón un conjunt de tres llacunes a la zona agrícola de Sant Boi de Llobregat. Amb una extensió total de 31 ha, constitueixen un espai interessant per la biodiversitat que acullen i, especialment, per la funció de dormidor de martinets i esplugabous.(Font: Consorci del Llobregat)\n– L’ESTANY DE LA MURTRA I LA PINEDA DE LA MAIOLA: bassa i pineda sobre duners litorals situada a tocar de la platja de Viladecans.\nL'estany de la Murtra, entre els municipis de Gavà i Viladecans, ha recuperat part de la seva vegetació típica i, junt amb els camps de conreu, és l'hàbitat d'espècies com el martinet menut, el blauet i el corriol petit. La Pineda de la Maiola, a Gavà, conserva exemples de pineda sobre dunes litorals i jonqueres interdunars, i és l'hàbitat de diferents aus forestals. (Font: Consorci del Llobregat)\nSORTIDA: estació Metro Aeroport T1 (L9) : situada dins de la terminal T1 de l’aeroport.\nPer iniciar la ruta cal sortir al vestíbul de l’aeroport i seguir la senyalètica en direcció al pàrquing G, un aparcament situat a l’aire lliure fora de la terminal. Un cop siguem al pàrquing cal anar a buscar el pas inferior situat entre les fileres 10 i 11.\nATENCIÓ: Recordeu que si aneu amb un bitllet senzill o una T-Casual caldrà pagar el complement Aeroport.\nARRIBADA: estació Metro Les Moreres (L9) del Prat de Llobregat: és la més propera del Parc del Riu i del passeig que segueix el riu Llobregat. Opcionalment podem anar a buscar el tren de Rodalies, estació situada 1,8 km d’aquí creuant tot el Prat.\nL’estació admet qualsevol tipus de targeta de viatge (excepte si anéssim a l’aeroport).\nTrenscat (L9 Sud)\nConsorci del Delta del Llobregat\nAjuntament del Prat de Llobregat (turisme)\nICGC Mapa comarcal de Catalunya 1:50.000. Baix Llobregat – 11\nBaix Llobregat, Barcelona, Catalunya, de 20-25 km, Dificultat, Espais naturals, Espais Naturals del Delta del Llobregat, Estacions, L9 Sud, Linials, Metro de Barcelona, Moderada, Per distància, Per línies, Regions, Rutes\nPublicat el dilluns, 5 Juliol, 2021 dijous, 8 Juliol, 2021 per Senderisme en trenPosted in Baix Llobregat, Barcelona, Catalunya, de 20-25 km, Dificultat, Espais naturals, Espais Naturals del Delta del Llobregat, Estacions, L9 Sud, Linials, Metro de Barcelona, Moderada, Per distància, Per línies, Regions, Rutes\nAnterior Entrada anterior: Índex per zones de totes les rutes\nSegüent Entrada següent: 217. El Semàfor i els espais naturals del Delta del Llobregat\nOne thought on “216. De l’Aeroport T1 al Prat pels espais naturals del Delta del Llobregat”


Podcast notícies360 del divendres 22/10/2021\n-Els Mossos d’Esquadra i la Policia Local de Terrassa han detingut dos homes per un robatori violent en què van apallissar i deixar inconscient la víctima. Els fets es van produir fa prop d’un mes a Canet de Mar, després que un dels lladres convencés un home perquè l’acompanyés a un pas subterrani. En aquell punt poc concorregut, el van colpejar entre dues persones, li van robar la cartera i el rellotge i el van deixar estès a terra insconscient, segons apunten els Mossos en un comunicat. Ara, tots dos sospitosos han ingressat a presó provisional després d’haver estat detinguts per separat els últims dies.\n-La Fundació Privada Hàbitat Solidari Calella ha engegat una campanya de mecenatge per captar recursos que ajudin a reduir els efectes de la pobresa energètica dels usuaris dels pisos de l’entitat. La campanya va dirigida a particulars i empreses que estiguin disposades a col·laborar de forma solidària i desinteressada amb la fundació. Hàbitat Solidari gestiona actualment 153 habitatges en règim de lloguer social que acullen a 410 persones, 146 de les quals són menors.\n-A Lloret, han presentat el projecte Magnet, que desenvolupen de forma conjunta l’Institut Rocagrossa i el Centre d’Estudis Avançats de Blanes. El projecte, que es desenvolupa a més d’una trentena de centres educatius de Catalunya, busca fomentar l’aprenentatge científic a l’alumnat. El programa promou l’aliança d’un centre educatiu amb una institució d’excel·lència en un camp del coneixement específic. Una aliança que permet al centre educatiu desenvolupar un projecte educatiu innovador i de qualitat, un projecte atractiu, que tingui magnetisme i que es converteixi en un projecte de referència en el seu territori, tant per les famílies com per la comunitat educativa.\n-El pavelló Germans Margall de Malgrat de Mar acull aquest dissabte la quarta edició de “Fight for Glory Internacional Edition”. És un campionat d’esports de contacte que inclou el Campionat Mundial de Muay Thai i de K1. Es disputaran més de 20 combats amb la participació de 50 lluitadors i també tindrà lloc el trofeu femení Queen of Queens. L’esdeveniment esportiu es podrà veure en una setantena de països.\n25 de October de 2021 Podcast notícies360 del dilluns 25/10/2021\n26 de July de 2011 Controlat l’incendi que s’ha declarat aquesta tarda en un hotel de Malgrat\n14 de December de 2011 L’empresari arenyenc Josep Maria Vallbona rep la medalla al mèrit turístic de la Generalitat\nfolder_openTagged in: Detinguts Canet, Fight for Glory Malgrat, Fundació Privada Hàbitat Solidari Calella, Projecte Magnet Lloret\nNoticia anterior Noticia anterior Dos detinguts per robar, apallissar un home i deixar-lo inconscient a Canet\nNotícia següent Notícia següent La política municipal és clau en el foment de l’economia social i solidària


Educació transformadora i per a la ciutadania global, pel Fons Pitiús de Cooperació | Noudiari.es\nEducació transformadora i per a la ciutadania global, pel Fons Pitiús de Cooperació\nA través de la Xarxa de Centres Educatius Solidaris, el Fons promou l’educació transformadora, que fomenta una ciutadania crítica i compromesa amb els drets humans i amb el medi ambient. A través de la realització de tallers, en els 9 centres que la conformen, es treballa la pau (1r curs), el consum conscient (2n), la comprensió de les migracions (3r) i la desigualtat de gènere (4t) al llarg de tot el curs.\nImagen de un taller del Fons Pitiús de Cooperació.\nEn el primer trimestre, l’equip tècnic del Fons fa a les aules una presentació de la temàtica corresponent, i després, és cada grup-classe qui li dóna continuïtat i qui aprofundeix en el contingut. Es fa així, per afavorir que l’alumnat s’impliqui en la creació d’una cultura de pau i en la defensa dels drets i del medi, alhora que es fa conscient de que les seues accions locals tenen conseqüències globals i que poden ser veritablement transformadores.\nAra que s’apropa la finalització del curs, és el moment de donar forma a tot aquest aprenentatge per poder-lo mostrar i aplicar a la vida quotidiana. Des del Fons tornam a les mateixes aules que visitàrem d’octubre a desembre, però, aquesta vegada, són els/les alumnes els qui ens expliquen com han treballat la temàtica\ncorresponent, quina feina han realitzat, el que ha après i quines propostes d’acció han posat o volen posar en marxa.\nA més de reforçar els coneixements que ha adquirit l’alumnat durant el curs, aquesta tasca ens serveix per recollir les diverses propostes que es fan a cada centre per després poder-les traslladar a altres escoles. És un intercanvi d’experiències que ens anirà enriquint any rere any.\nAquest és el calendari que tenim fixat amb les diferents escoles de la Xarxa: CEIP S’Olivera: 26 i 27 d’abril\nCEIP Sa Joveria: 3, 9 i 11 de maig\nCEIP Sant Antoni: 3 i 4 de maig\nCEIP Santa Gertrudis: 5 i 8 de maig\nCEIP Sant Jordi: 9 i 26 de maig\nCEIP Labritja: 11 de maig\nCEIP Torres de Balàfia: 15 maig.\nCEIP Puig d’en Valls: 15 i 16 maig CC.\nSantíssima Trinitat: 19 i 23 maig\nFina Darder Juan\nGerent del Fons Pitiús de Cooperació


Arts Plàstiques i VisualsEscola de FlamencJovesMúsica, dansa i teatreRecursos i humanitatsSalut i Benestar\n(in)fusion flamencaActivitats en famíliaBarcelona Districte Cultural: ARTS ESCÈNIQUESBarcelona Districte Cultural: FAMILIARBarcelona Districte Cultural: MUSICA\nFamília -- CategoriesArts Plàstiques i VisualsEscola de FlamencJovesMúsica, dansa i teatreRecursos i humanitatsSalut i Benestar\nPetit Cine Club " Zog, dracs i heroïnes "\nDimarts 29 de setembre a les 17:30 h\nEdat recomanada: A partir de 3 anys El Zog és un drac que va a escola per aprendre a volar, a treure foc per la boca i a raptar princeses. No se’n surt massa bé, però va superant els obstacles gràcies a l’amistat d’una princesa que l’ajuda i li fa entendre que no han de ser el que el món espera d’ells. Una història acompanyada de quatre curts protagonitzats per nenes valentes i imaginatives.\nLes inscripcions on line les podreu fer a partir del 16/09/2020\nAbans de fer una inscripció en línia has de saber que la inscripció és nominal. Amb les teves dades no pots inscriure a una altra persona. En cap cas no es reservarà plaça per telèfon. Un cop realitzada una inscripció no es retornaran els diners, a no ser que el centre cívic suspengui algun curs al qual no s’hagi inscrit un mínim de participants. En cas de força major derivada de la crisis sanitària actual i/o perquè qualsevol autoritat governamental no permeti el desenvolupament de l’activitat a la que ha estat inscrit/a de forma presencial (donat que aquesta circumstància pot restringir l’accés a l’equpament) aquesta activitat s’adaptarà per a que pugui realitzar-se de forma virtual i des de qualsevol dispositiu amb accés a la xarxa internet. El nombre d’hores, sessions i horaris seran els mateixos. Aquesta variació no suposarà que el curs es consideri cancel·lat o suspès i, per tant, no donarà dret a la devolució de l’import de la inscripció proporcional a les sessions realitzades virtualment. Aquests possibles canvis seran informats amb antelació així com el suport o plataforma telemàtica des de la que es continuarà oferint l’activitat.\nDavant la situació actual fruit de la crisi sanitària i seguint les indicacions rebudes, l’aforament als cursos serà reduït per tal de poder garantir la distància de seguretat entre l’alumnat, per aquest motiu les places són limitades. Recomanem que prioritzeu la inscripció on-line. Les inscripcions presencials estan destinades a persones que no disposin d’accés a internet i per inscripcions de menors d'edat, aturats o persones amb discapacitat. Degut a les mesures sanitaries cada persona haurà de dur el seu material per fer el taller i és obligatori l'ús de mascaretes en tots els tallers. No es podran matricular persones menors de 18 anys.(Excepte en els cursos específics per a infants)\n15% de descompte al segon taller!\nPer la inscripció a dos o més tallers s’aplicarà un 15% de descompte a partir del segon taller de menor import, si les inscripcions són simultànies i de forma presencial al centre cívic.(no sent acumulables a altres tipus de descomptes)\nPer beneficiar-te de reduccions de tarifes o descomptes (situació d'atur o discapacitat) cal que presentis la documentació i facis la inscripció presencialment al centre.(no sent acumulables a altres tipus de descomptes)\nTASCA (B59533190) | Carrer de Berlín, 39 entresol 1a, 08014 Barcelona\nCENTRE CÍVIC DEL BESÒS


Esther Sullastres: «El nivell de la porteria a Espanya és baix» | Futfem.cat\nEl futbol, incert per naturalesa, és poc adepte a les veritats absolutes. Tanmateix, en té una que, tard o d'hora, s'acaba manifestant amb tota la seva cruesa: aquell instant on la diversió muta en dolor. Vist així, pot semblar que el cas d'Esther Sullastres (Torroella de Montgrí, 1993) tingui poc d'especial. Un 28 de gener de 2018 va patir una ruptura del lligament creuat anterior del genoll esquerre amb el Zaragoza. Una lesió que la va mantenir allunyada dels terrenys de joc durant més de 18 mesos. Temps més que sobrer per convèncer-se que el millor era la retirada de l'elit. Però el destí de l'ex del Barça i del Valencia, internacional també amb les categories inferiors i l'absoluta, li tenia reservada uns altres plans.\nUna trucada del Deportivo, que n'acabarien sent dues, acabaria precipitant que, després de 588 dies de dolor, naixés de nou com a futbolista debutant amb l'elàstica del conjunt gallec en el seu debut a Primera Divisió. Durant la nostra conversa telefònica, surt de punys amb determinació per expulsar tòpics del seu discurs i abriga amb seguretat qualsevol pilota enverinada. Ja sigui la vaga del futbol femení, el nivell de la porteria a Espanya o les seves sensacions a l'equip corunyès. I és per tot això, precisament, que el cas de la meta gironina és d'allò més especial.\nComencem remuntant-nos a la teva lesió al genoll, que et deixa 18 mesos fora de combat. Què va suposar l'aparició del Deportivo en la teva vida esportiva?\nUna oportunitat de tornar a jugar a Primera. Quan em vaig lesionar, passava el temps i... primer no vaig continuar on era, el Zaragoza; després, quan començava la Lliga i no tenia equip pensava que no tornaria a jugar a la màxima categoria. Aleshores, la trucada del Deportivo, encara que fos quan era a Segona... Vaig anar a La Coruña per veure les instal·lacions, els serveis mèdics, em van estar fent proves... i em van guiar en el procés de readaptació esportiva des de la distància. Tot i estar a Segona, vaig veure una oportunitat de poder estar en una estructura professional i, després de tenir una lesió així, una ho valora. I mira, em vaig decantar i justament van pujar a Primera. Va sortir bé la jugada.\nCom bé dius, el Deportivo puja a Primera quan fitxes per l'equip. Aleshores, debutes en la primera jornada contra l'Espanyol. Què sents quan et col·loques sota pals?\nImagina't, si ja et costa quan arribes a pretemporada després d'un mes de vacances, després de 18 mesos... Jo encara em sentia una mica perduda. Vaig estar jugant molt en pretemporada, la qual cosa t'ajuda a reubicar-te de nou. Però hi ha molts aspectes, sobretot tàctics, que no es poden entrenar perquè s'han de millorar jugant, que és de la millor manera que es poden simular. Sobretot en les primeres jornades, veia que tàcticament duia una marxa menys, però crec que ho estic normalitzant. Em preocupava més el nivell físic i tècnic, tornar a colpejar bé una pilota o d'impulsar-me, però no hi ha hagut cap problema.\n«La rotació a la porteria és una moda del futbol modern»\nCom va anar la conversa per fitxar-te?\nEm van dir que estaven obsessionats a tenir la porteria ben coberta, que feia anys que em seguien i que havien vist una oportunitat. En estar lesionada, molts clubs miren cap a una altra banda i el Deportivo se'n va 'aprofitar' de la situació.\nQuines expectatives de minuts tenies? En aquesta primera volta has jugat cinc partits per nou de Mª Isabel Rodríguez.\nNo tenia res, perquè tampoc m'ho comenten ni s'asseuen a parlar amb tu. Tinc clar que el futbol modern és una moda, on es va rotant a la porteria. Entenc que per un entrenador que no ha estat porter, el més fàcil sigui fer rotacions, però s'ha d'acceptar perquè és un esport d'equip. A nivell personal, em costa estar sis jornades sense jugar i després entrar en un partit que fa vent, contra un rival a fora de casa o el que sigui, però també són reptes que em poso i que haig d'afrontar. Dins d'allò negatiu, m'agrada treure l'aspecte positiu.\nQuè vols dir amb què és una moda?\nDoncs que abans sempre hi havia un porter fix i el suplent només estava per quan es lesionava el titular o l'expulsaven. No sé qui ho va posar de moda, penso en aquell Barça del triplet on jugava Valdés a la Lliga i Pinto a la Copa. En aquesta Lliga, crec que en les tres o quatre primeres jornades van debutar quasi totes les porteres.\nTornant a la lesió, que et va mantenir apartada dels terrenys de joc 588 dies, vas pensar en algun moment que el millor era deixar-ho córrer?\nSí, fins que no vaig rebre la trucada del Deportivo. Em vaig lesionar el gener del 2018, però abans ja tenia ofertes d'equips per incorporar-me la temporada vinent. Després, en lesionar-me, tinc respostes que no poden incorporar a gent lesionada, em diuen «millor recupera't i tingues minuts»... excuses. És molt complicat. Si Valdés va tenir el problema de no renovar, quedar-se sense equip... Valdés! Imagina't jo... que no sóc ningú. Sí que tenia pensat no jugar més, perquè a part estava estudiant veterinària i era el primer any que no jugava a futbol. Tenia moltes hores per estudiar, veia que acadèmicament anava molt bé i m'agradava molt. Aleshores, pensava que si no sortia res tampoc moriria de pena.\nTinc entès que en la teva segona etapa al Zaragoza – temporada 17/18- vas rebre una primera trucada del Deportivo que vas rebutjar, al·legant que estaves acabant els estudis de veterinària allà. És així?\nEm vaig lesionar el gener del 2018 i el juny vaig acabar contracte amb el Zaragoza, que no vaig renovar. Llavors, al setembre no estava amb cap club i és quan rebo la trucada del Deportivo, però ja m'havia matriculat o estava a punt de fer-ho. Vaig anar a La Coruña, vaig veure les instal·lacions, em van fer proves, van veure que estava bé, però encara necessitava uns mesos més per tornar a competir. Els vaig dir que no em sentia bé, sobretot a nivell psicològic. Potser deixava passar un tren, però no estava preparada. Aleshores, vaig aprofitar aquell any per estudiar i rehabilitar-me. Al final em va sortir bé perquè em van tornar a trucar.\n«Al Zaragoza no em van dir que no em renovarien, però em van oferir 200 euros al mes»\nQuin temps de recuperació és l'habitual per una lesió com aquesta?\nEl termini que més o menys es dóna per tornar són sis mesos, però jo estava molt malament perquè no vaig seguir una rehabilitació esportiva. Com que no tenia cap club que em donés suport, estava en una mútua d'accidents laborals, tenia 20 minuts de fisioteràpia al dia i clar... si ho compares amb un equip de futbol professional, és res. A més, vaig tenir complicacions, amb tendinitis, atròfia muscular... no em sentia bé.\nT'esperaves que el Zaragoza no et renovés al mes de juny?\nM'ho esperava. El Zaragoza és un club molt amateur, no tenia serveis mèdics propis. En la meva primera etapa no hi havia ni mútua ni res, llavors tenir-la després ja era un pas molt gros. No em van dir que no em renovarien, em van oferir 200 euros al mes, sabent que jugadores que es quedaven de cara a la pròxima temporada a Segona Divisió estarien cobrant quatre o cinc vegades més. Jo ho vaig veure com una invitació a marxar. Havia estat al club i ja coneixia com actuaven i com havien sortit altres persones del club. Però bé, em vaig aferrar a la mútua de treballadors -sense gent especialitzada en esport- i em van tractar molt bé.\nParlant ja de la trajectòria del teu equip actual, esperàveu ser les quartes amb 27 punts després de 16 jornades?\nNo, perquè durant la pretemporada no ens vam preparar gaire bé. Vam disputar molts partits de molt baix nivell. Els únics 'bons' van ser contra Granadilla, perdem 1-5, i contra el Madrid, perdem 0-2, dos rivals de la Lliga que ens passen per sobre a nivell tàctic i físic. Crec que el partit contra el Granadilla va ser un punt d'inflexió i un cop de realitat. A partir d'aquell dia van augmentar les càrregues físiques i es va notar molt el canvi.\nDonant un cop d'ull a la teva trajectòria esportiva, destaca el teu pas pel Barça en la 12/13 -arribant a jugar un partit de Champions contra l'Arsenal- i el fet d'haver estat internacional amb Espanya. Notes que dins el vestidor tens una certa rellevància?\nNo sóc molt de jerarquies. Sóc una persona que va a entrenar, fa la feina i marxa. Sí que ho noto en les jugadores més experimentades, em tenen una mica més de respecte. Però no exerceixo el rol dels veterans. Sóc bona persona i no imposo res a ningú: faig i deixo fer.\n«Crec que només hi ha un parell o tres de porteres que se salven a Primera»\nRepassant la teva trajectòria amb la selecció espanyola, has passat per les categories inferiors, sub-17 i sub-19, i també has arribat a jugar amb l'absoluta. Allà has compartit porteria amb porteres de primer nivell com Lola Gallardo, Mariasun Quiñones o Laura Ràfols. Hi ha alguna que tinguis com a referent o admiris en particular?\nA mi m'agrada molt Sandra Paños, amb qui vaig coincidir a la sub-19 i a l'absoluta. Actualment, per mi hi ha poques porteres de nivell a la Lliga i Paños és una d'elles. M'agrada molt tècnicament, la seva mentalitat i la manera que té de treballar. A més, és molt bona noia... ho té tot.\nA propòsit d'això, quin creus que és el nivell de la porteria a Espanya? Sobretot en comparació amb la resta del món.\nSóc bastant crítica: per mi és baix. Estem en un moment on el futbol femení es dóna a conèixer i on entra gent que no havia vist futbol femení en la seva vida. Aleshores, em sap greu que la gent que vegi futbol femení per primera vegada digui «ostres, quin nivell més baix de porteria». I jo ho entenc, perquè realment és baix. Crec que només hi ha un parell o tres de porteres que se salven. S'està millorant, òbviament. Quan vaig començar a jugar a Primera Divisió, per exemple, poques porteres s'impulsaven.\nHi ha algun país que consideris de referència en aquest sentit?\nA nivell de porteria no. De moment no hi ha cap país de referència que s'especialitzi en porteria. Per exemple, a Espanya la figura d'entrenador de porteres està molt implementada dins del cos tècnic, però a nivell genètic no estem tan desenvolupades com una anglesa o holandesa, que fa d'1'80 en amunt.\nPer tant, l'entrenador de porteres és una peça cada vegada més consolidada.\nJo crec que cada vegada més, perquè fa cinc o sis anys no tots els clubs en tenien. Quan estava al Barça, compartíem l'entrenador de porteres amb els juvenils o cadets i, a més, no venia als partits. Ara tothom té el seu entrenador, va als partits, viatja... Recordo que quan era a l'Estartit, a l'hora de fer un viatge en avió l'entrenador de porteres no viatjava perquè no era 'prioritari': només viatjava l'entrenador, el fisioterapeuta i 15 jugadores, perquè a nivell econòmic no s'ho podien permetre.\nAmb aquestes millores, doncs, creus que només és qüestió de temps que el nivell deixi de ser tan baix com dius?\nSí, jo crec que sí. També ajudarà que el futbol femení de base vingui més preparat. D'aquí a uns anys hi haurà jugadores molt bones tant a Primera com a Segona, és el que té que es vagi professionalitzat aquest esport.\nVeient partits de futbol femení, fa la impressió que el joc aeri és la principal mancança de les porteres actuals. Què en penses al respecte?\nCosta, costa. Jo sempre dic que l'alçada no té res a veure amb anar bé o malament per dalt, perquè és qüestió de calcular la trajectòria. En un espai de temps molt curt, tu has de preveure la trajectòria de la pilota i coordinar els passos per arribar-hi sense que se t'escapi. En aquest càlcul, has de veure si el camp està bé, si té bonys, si hi ha alguna rival que se't creui per davant, si hi ha alguna que et ve a xocar amb tu... Després, factors externs com el vent, la pluja, tenir uns guants òptims perquè el dia anterior els has deixat amb la calefacció encesa... són moltes variables. La portera de Primera Divisió para perquè és bona, però el que marca la diferència és el joc aeri. És difícil, però a mi m'agrada molt. Potser és la meva faceta preferida, perquè hi ha molt marge de millora i el que marca la diferència.\nEn aquests mesos que has estat fora de competició, has notat un salt qualitatiu en el futbol femení?\nCanvia, i ho fa cada any. Amb el Zaragoza m'havia arribat a salvar amb 15 punts, però ara cada vegada és més car. Ho noto sobretot a nivell de davanteres: tenen més recursos i ja no és només arribar i xutar on surti. Coses bàsiques que en el món masculí pots pensar que és de primer de futbol, però que no es veia abans al futbol femení. També es jugava molt en gespa artificial, on tot és més lent. Són petits detalls que van millorant.\nEts de Torroella de Montgrí, has passat més de mitja vida defensant els colors de l'Estartit. Trobes a faltar casa teva?\nDes del punt de vista esportiu, no ho trobo a faltar perquè l'Estartit era molt amateur: hi havia un camp amb cinc o sis equips, entrenàvem a les 20.30 hores, no teníem sala de fisioteràpia ni serveis mèdics, els viatges eren tots en bus... Recordo que l'últim any no teníem ni hotel: si jugàvem un diumenge a les 12, marxàvem un dissabte a la nit i arribàvem l'endemà a les 10 del matí per escalfar, jugar i marxar. Però a nivell personal, guardo molt bons records. És una etapa en la qual m'ho vaig passar molt bé, vaig aprendre moltíssim. Recordo els primers minuts que vaig debutar a Primera Divisió o anar amb la selecció.\nCom veus des de la distància la situació esportiva de l'Estartit?\nSé que en qüestió de dos anys han intentat apostar pel futbol base. És un club que va tenir el seu moment d'apogeu, però la situació econòmica el va portar a descendir diverses categories i, al final, ha decidit apostar pel futbol base. I em sembla molt bé, perquè era un club referent a Catalunya fa deu o vuit anys.\nSense moure'ns de la província de Girona, trobem el cas del Sant Pere, equip que en el mes de setembre va arribar a un acord amb el Girona per donar-li suport a nivell econòmic i tècnic i pugui competir a Primera Nacional. Falta una aposta clara pel futbol femení en aquesta zona?\nA veure, tothom sap que, a Catalunya, Barcelona s'ho emporta tot. Entenc que per Girona el creixement a nivell de clubs és difícil, perquè geogràficament estàs apartat. T'estic parlant a nivell d'elit, amb els viatges. També veig que fa falta un suport econòmic o d'algun altre tipus, però entenc que és complicat, sobretot si és un club que només té futbol base, perquè actualment la gent no fa una inversió si no veu que té un retorn.\n«No li veig gaire sentit a la selecció absoluta promeses»\nEn un altre ordre de coses, volia saber la teva opinió sobre la vaga a Primera Divisió, un tema que ha marcat l'agenda del futbol femení els últims mesos.\nLa gent parla molt del tema econòmic, que és el que els mitjans de comunicació venen, però va molt més enllà. Jo vaig fer vaga per mi, pel meu passat i per les meves companyes de professió. Ara estic molt bé -al Deportivo quasi totes estem cobertes amb el salari mínim que es demana al conveni-, però no sé on seré el dia de demà. El que vull és que una jugadora es pugui dedicar al 100% a jugar a futbol. Fa onze anys que vaig debutar a Primera Divisió i duc tota la meva vida compaginant futbol i estudis. He estat vivint a València i estudiant a Saragossa, fent 2.000 quilòmetres a la setmana, i vull que una jugadora de la base vegi que el futbol és una feina a la qual s'hi pot dedicar.\nDesprés, el fet d'estar coberta en un accident laboral, perquè jo em lesiono fent la meva feina: a Zaragoza, em van deixar de pagar quan em vaig lesionar i vaig estar cobrant de la mútua un 75% brut de la meva base reguladora. Ja no és cobrar 12.000 euros... a mi m'és igual mentre pugui tenir un salari i viure el dia a dia amb ell. El que vull és que es regulin aquest tipus de situacions que jo i moltes companyes hem estat vivint, perquè he vist barbaritats. Jo encara gràcies que estava assegurada i em pagava la mútua, però altres han tingut lesions de llarga durada i no els han donat ni un euro.\nAprofitant que has estat internacional, què et sembla la creació de la selecció absoluta promeses? Pot contribuir a apujar el nivell de la selecció i fer-la homologable a les més potents del món?\nA mi no em sembla gaire bé. Jo hauria fet una sub-20 o una sub-23, però no li veig gaire sentit. Després, la primera convocatòria que van fer -opinió personal i comentada amb altres jugadores-, crec que no hi va anar gent que estava en un nivell òptim. No ho acabo d'entendre. Sí que van emetre un comunicat dient que es farien convocatòries, juntament amb l'absoluta, per fer entrenaments de preparació o el que sigui. Si aquest és el punt positiu, em sembla bé, però a la resta no li veig sentit.\nNo sé si ara que ja has tornat i que estàs jugant en el primer nivell, tens aquesta fantasia de poder tornar a ser seleccionada amb Espanya.\nSí que hi penso, però és molt complicat. El primer pas seria jugar-ho tot o, almenys, més minuts. Moltes vegades sento que tal setmana estic entrenant molt bé i que estic donant valors molt alts en els tests de força i de salt que ens fan... però no jugo el cap de setmana. Interiorment és com... «Què més puc fer?» Al final, és un esport en equip on depens d'un entrenador que decideix.\nO sigui, notes que aquesta moda de la qual em parlaves al principi de canviar de porteres, en el teu cas s'acaba imposant a la bona feina als entrenaments.\nSí, i et quedes decebuda. Ara menys, perquè ja m'ho vaig esperant, però no veig una relació directa entre entrenar bé i jugar. O entre jugar bé i seguir jugant. Per exemple, el dia que vam jugar contra l'Sporting Huelva i guanyem per 0-1, crec que vaig fer un bon partit: vam tenir porteria a zero, vaig fer bastantes parades... Portava quatre setmanes sense jugar i després d'aquell partit vaig estar unes altres sis de suplent.\n«No m'agrada ser com els nois, que són màquines parlant»\nCom a futbolista com ho gestiones?\nCosta molt, perquè a tothom li agrada que la seva feina es vegi recompensada. Però, moltes vegades, ni entrenar bé ni esforçar-te és sinònim de jugar. He pensat moltes coses. A nivell d'actitud, crec que estic sent molt correcta i no sóc problemàtica. No hi ha res extraesportiu. Quan arribo a casa a la nit, em començo a menjar el cap: «què puc fer per millorar? Què estic fent malament?» I arribo a la conclusió que no estic fent res, simplement és una decisió tècnica.\nParles molt clar sobretot, això és molt agraït pel periodista.\nJo sempre parlo clar, però sé que moltes vegades em perjudica. En el tema de la rotació, sobretot, sé que em perjudica dir que no hi estic d'acord. Però bé, jo sempre parlaré clar. No m'agrada ser com els nois, que són màquines parlant. A qui no li agradi, que no ho escolti i ja està.


SEO archivos - solucions360\nQuina importància té una bona imatge a les xarxes socials per a la teva empresa?\n“Una imatge val més que mil paraules”. Segur que has sentit moltes vegades aquesta frase al llarg de la teva vida. Doncs sí, realment és molt important una bona imatge a les xarxes socials. Per molts aspectes, però més encara per al teu negoci. Escollir una bona imatge per una entrada del blog, per un post a Facebook o a Instagram, per a la creació de la imatge de perfil de les teves xarxes socials, o fins i tot per posar com a foto de perfil al Whatsapp del mòbil… És tan


L’ACCAC va participar com a membre de Pimec Turisme a la reunió amb el Director General de Turisme, Octavi Bono, en què es van plantejar dues qüestions: La nova reglamentació de turisme i la taxa turística.\nAixí, l’ACCAC va tenir l'oportunitat de transmetre directament al nou director les seves al·legacions sobre la creació de la nova figura d'allotjament turístic similar a la dels albergs. Se li va exposar que l’Associació la considera innecessària perquè no existeix un problema d’ordenació ni de regulació dels albergs.\nEn canvi, es va aprofitar per recordar les reivindicacions de suport al sector, com el fet que hi hagi un treball més transversal entre departaments que permeti, per exemple, tenir una major presència i visibilitat de totes les instal·lacions juvenils en les actuacions d'ajut i suport del Govern en relació a la promoció turística.\nPotser t'interessa: Octavi Bono, nou director general de Turisme de la Generalitat


Darreres representacions dels Pastorets – Montpeita\nDarreres representacions dels Pastorets\nRedacció 7 de gener de 2018\nDesprés de la reeixida actuació del dia de Sant Esteve, gràcies a l’esforç de tot l’Elenc Teatral, tornen els Pastorets en les seves dues darreres representacions, el dia de Reis i a l’endemà, a les 7 de la tarda.\nCom és tradicional, viurem a l’escenari les peripècies del ferrer Magí i els seus vailets, Roc, Benet i Mistell, enfrontats a una colla de diables i una malèvola serpent per aconseguir representar els pastorets al seu poble. És clar que els nostres amics no estaran sols en la lluita, si no que comptaran amb l’inestimable ajuda d’un bon frare i un valerós àngel que els hi aplanaran el camí.\nEn quant al muntatge cal ressaltar la millora escenogràfica que ha representat la incorporació d’una altra bambolina que dóna una major alçada i perspectiva escènica.\nI en relació als actors, continuem amb alguns relleus, incorporacions i rotacions d’alguns personatges per fer més atractiu el joc escènic i per aconseguir la màxima implicació.\nPer el dia de Reis, hem convidat als nostre espectacle, els avis de la Residència i els seus cuidadors, sabem de la dificultat que comporta la seva mobilitat, però seria reconfortant de trobar solucions, entre tots, que fessin possible la seva presència i així gaudir junts d’una tarda nadalenca de Pastorets.\nI que continuarem fruint als entreactes del caliu de “La Taverna Infernal”, de la mà de la família Plans, que ens oferirà les especialitats de la casa:\n-Cervesa de la caldera d’en Pere Botero.\n-Aperitius de pecador, etc.\nUs esperem al Casal Cultural, en aquesta onzena temporada, per compartir la nostra proposta nadalenca amb tot l’espectacle dels Pastorets de Sant Fruitós.\nEnric Rafart i l’Elenc Teatral dels Pastorets\nCulturaElenc Teatral dels PastoretsEnric RafartPastorets


Grupal Art | Productes\nGrupal Art, S.L. produeix una extensa gama d’aliatges d’alumini segons la normativa europea UNE-EN:1706. També es realitzen aliatges especials que compleixen especificacions internes requerides per clients de sectors determinats, com automoció, nàutica, etcètera.\nCom a matèria primera s’utilitzen subproductes d’alumini acuradament seleccionats i amb un previ i estricte control d’homologació de proveïdors per tal de garantir al màxim la qualitat del producte final.\nEl producte es serveix en piles empaquetades amb diferents números de lingots (segons demanda de cada client), perfectament identificades mitjançant unes etiquetes normalitzades i homologades, i marcatges de pintura segons especificacions de cada client.\nLa majoria dels equips de producció han estat desenvolupats per la pròpia empresa en un continu esforç d’innovació, atorgant-nos un plus de competitivitat en el sector.


Parlant de jocs a can Verbalia - Play Matters\nParlant de jocs a can Verbalia\nPublicada el 24 de gener de 2015 24 de gener de 2015 per Oriol Ripoll\nL’Oriol Solé escriu una entrevista setmanal a Verbalia, a una secció nomenada “Entrevistes en joc”. Cada entrevista és la mirada sobre els jocs d’un personatge diferent. La tria és molt acurada, hi ha personatges de tota mena, molts d’ells no estan vinculats directament amb la indústria dels jocs, però tots tenen un denominador comú: són jugadors.\nL’Oriol té ànima de periodista. Es nota en les preguntes que fa. Escolta amb interés el que acabes de dir, i quan repregunta veus que busca alguna cosa. Però a les entrevistes en joc no hi ha només paraules. La mirada atenta de l’Adrià Calvo, el fotògraf, completa el quadre i permet fer-se una idea del to de l’entrevistat.\nAquesta setmana vam conversar de tot en aquesta entrevista. Un cop l’hagueu llegit, no us perdeu la resta. La suma de tota la llista de convidats, de preguntes i de formes d’apropar-se al món del joc dóna com a resultat una mirada caleidoscòpica que val molt la pena.


Polèmica per un vídeo del PDECat que juga amb la confusió entre Àngels Chacón i l'exministra socialista\nEl Partit Demòcrata l'elimina i demana disculpes després que el PSC en demani la retirada\nPolèmica per un vídeo del PDECat que juga amb la confusió entre Àngels Chacón i l'exministra socialista ARA\nBarcelonaPolèmica per un vídeo de precampanya del PDECat que juga amb la coincidència de cognom entre la candidata del partit, Àngels Chacón, i l'exministra socialista Carme Chacón, morta el 2017. L'anunci, que el partit postconvergent ha difós a les seves xarxes, ha indignat el PSC, que n'ha exigit la retirada. "El vídeo de campanya del PDECat fa una apropiació inadequada de la memòria de Carme Chacón", ha escrit el PSC en un tuit, en què també ha demanat al PDECat que demani disculpes a la família de l’exministra. "Escolta, però aquesta no és la Chacón, la socialista aquella?", pregunta una àvia al vídeo. "No, aquesta és independentista. Es diu Àngels. Va treballar amb Torra com a consellera d'Empresa", respon el net.\nPosteriorment, en una roda de premsa, el número 3 de la llista del PDECAT per Barcelona, Marc Castells, ha assegurat que no hi veu "cap falta de respecte”. Tot i això, la formació d’Àngels Chacón ha emès un comunicat en què lamenta que l’anunci “hagi pogut ofendre la sensibilitat d’algú" i ha demanat perdó, “especialment a la seva família”.\n"En cap moment hi ha hagut la intenció d'apropiar-nos de la figura de l'exministra Carme Chacón, reconeguda política catalana que lamentablement ja no està entre nosaltres", afegeix el text. Sigui com sigui, el PDECAT considera que l'espot "en cap moment falta al respecte, a la memòria, ni al llegat de la política socialista".\nTanmateix, les explicacions del PDECat no han satisfet l'espai socialista, i dirigents com el tinent d'alcalde de Barcelona Jaume Collboni n'han criticat la difusió, que ha considerat d'un "mal gust enorme". També la fundació Carme Chacón ha reclamat la retirada immediata de l'anunci, tot i agrair les disculpes del PDECat.\nMinuts després Àngels Chacón ha anunciat a través de Twitter que ha demanat al seu equip la retirada de l’espot on es jugava amb la coincidència de cognom entre la candidata a la presidència i l’exministra socialista Carme Chacón. La dirigent del PDeCAT ha afirmat que ha parlat personalment amb la mare de l’exministra i reitera les disculpes “a tots els que s’hagin pogut sentir ofesos”\neleccions 14-F PSC PDECat Carme Chacón Àngels Chacón


S'enfronta a 14 anys de presó per violar, amenaçar i maltractar la seva dona - Diari de Girona\nL'acusat, d'esquenes, ahir durant la celebració del judici, a l'Audiència. acn\nL'acusat, d'esquenes, ahir durant la celebració del judici, a l'Audiència.\nL'Audiència de Girona va jutjar ahir un acusat que s'enfronta a 14 anys de presó per violar, maltractar i amenaçar la dona. La parella es va casar el 2014 i convivia, amb la seva filla menor d'edat, a Medinyà.\nSegons la fiscalia i l'acusació particular, el febrer del 2017, l'acusat va obligar la seva parella a mantenir relacions sexuals «tot i que ella li va demanar que parés». Aleshores, la víctima no va denunciar. Sí que ho va fer més tard, l'octubre del mateix any quan, segons les acusacions, el processat la va amenaçar i la va subjectar «amb força» pel braç mentre l'empenyia recriminant-li ser «una adúltera».\nL'acusat nega els fets i assegura que la denunciant, que ara és exparella, s'ho va «inventar» per aconseguir regularitzar la seva situació al país i cobrar una pensió per tenir independència econòmica.\nEls fets, que han arribat a judici a la secció quarta de l'Audiència de Girona, es remunten a l'any 2017. Segons la fiscalia i l'acusació particular, acusat i víctima feia tres anys que estaven casats i tenien una filla en comú. Una nit del mes de febrer, relaten els acusacions, el processat i la víctima estaven tombats al llit de l'habitació de matrimoni que compartien en una casa de Medinyà. «Ell la va començar a petonejar i a tocar i, tot i que ella li va demanar que parés i li va dir que no volia mantenir relacions sexuals, el li va contestar que ho faria tant si volia com si no, que per alguna cosa s'havia casat amb ella», recullen les acusacions.\nAleshores, es va col·locar sobre la víctima, la va immobilitzar amb el cos, la va subjectar amb força contra el llit i la va violar. «L'acusat li va demanar perdó i van deixar de compartir dormitori arran d'aquests fets», exposen les acusacions. En aquell moment, la dona no va denunciar ni va anar al metge.\nSeguint els escrits d'acusació de fiscalia i de l'advocat de la víctima, vuit mesos més tard, entre les quatre i les vuit del matí de l'11 d'octubre, l'acusat va despertar la víctima mentre dormia recriminant-li que no li agradava el menjar que li havia preparat. Amb els crits va despertar també la nena d'1 any. Llavors va començar una discussió entre els dos perquè el processat li va començar a retreure que fes servir les xarxes socials. «Durant la disputa, l'acusat amb la intenció de vexar i atemorir la víctima, li va mostrar la foto que tenia al seu perfil de Whatsapp on sortia sense mocador i li va dir 'ets una puta, qualsevol marieta et pot follar, aquesta nena no és meva'», apunten les acusacions.\nEls insults van passar a les amenaces perquè, segons una gravació, va arribar a dir a la denunciant «et cremaré a tu i a deu com a tu». A més, la va subjectar amb força pel braç esquerre i li va propinar empentes. La declaració de la víctima es va realitzar a porta tancada.\nL'acusat, per la seva banda, va negar els fets. Segons va explicar, la seva exparella s'ha inventat les acusacions perquè es volia separar d'ell –perquè era un matrimoni concertat- i necessitava regularitzar la seva situació al país. «Sabia que si em denunciava tindria papers i una pensió», va declarar ahir al judici.\nLa fiscalia i l'acusació particular coincideixen a demanar 14 anys de presó per violació amb agreujant de parentiu, maltractament en l'àmbit de la violència sobre la dona i amenaces en l'àmbit de la violència domèstica i 30 dies de localització permanent per un delicte lleu d'injúries i vexacions injustes.\nEn concepte de responsabilitat civil, volen que indemnitzi la víctima amb 5.035 euros. La defensa demana l'absolució i sosté que no hi ha proves de cap dels delictes dels quals se l'acusa.


📚 Comprar Llibres de text de P3 Educació infantil\nLlibres de text de P3 de P3 Educació infantil\nEstàs buscant llibres de text d'educació infantil per a infants de tres anys? Has arribat al lloc indicat! A Abacus tenim el millor material recomanat per a P3: quaderns de vacances, recopilacions de contes, quadernets de treball i molt més. Descobreix-lo ara i compra a la nostra botiga online.\n< Tot el Cicle Infantil\nGRAFOMOTRICITAT 2 INFANTIL Baula 9788447930654\nBAU P Grafomotricitat 2/16\nSoci/a Abacus 13,11€\nMATEMÀTIQUES M'AGRADA INFANTIL 3 ANYS Grup Promotor Text 9788491303626\nGP P3 Matemàtiques/M'agrada\nPARAULES ESCRIPTURA 1 Salvatella 9788484124023\nAquest mètode relaciona el sistema fonètic i la grafía. Els quaderns número 0-1-2 i 3 treballen les grafíes de les vocals, les consonants i alguns dígrafs. Ambexercicis de: Associar cada paraula amb l'objecte corresponent. Discriminar grafíes. Potenciar la memòriavisual. Acolorir els dibuixos. Els quaderns número 4-5 i 6 treballen les frases curtes. Incorporen l'article. La comprensió lectora. Textos per completar. Grafía de frases amb pauta.\nSoci/a Abacus 2,76€\nSoci/a Abacus 55,00€\nGRAFOMOTRICITAT 3 INFANTIL Baula 9788447930661\nBAU P Grafomotricitat 3/16\nCAPICUA NUMERACIÓ 2 INFANTIL Casals 9788421832677\nPRE-PARAULES 1 Salvatella 9788472104525\nSoci/a Abacus 3,61€\nCompra llibres de text infantil per a 3 anys online\nEn aquesta secció hi trobaràs una àmplia i variada selecció de llibres de text infantil per a 3 anys. Disposem de col·leccions de contes, quadernets de matemàtiques, per a treballar la cal·ligrafia, la preescriptura i la lectura, fitxes didàctiques per a aprendre les lletres de l'alfabet, així com quaderns de vacances perquè els petits repassin tots els coneixements adquirits en el curs P3, entre altres.\nLlibres Text de Tercer d'Infantil Recomanats


General - Anna Calafell Photography\nSommni d'una nit d'Estiu\n08 de octubre, 2019 - General - Comentaris -\nVint-i-quatre de juny.... em direu, Sant Joan! Oi? Doncs des d'ara, jo tindré com a referent la Comunió de la Mariona.\nUn dia molt especial amb una nit màgica de les de debó!\nElla radiant, com sempre, amb un vestit de Rosa Clarà i pentitat d'Escoda Peluquers de Bellcaire d'Urgell.\nLa ceremònia fou en l'encantadora ermita del Roser de Vilagrassa, on la calidesa ens va acompanyar en tot moment.\nLa celebració,... la celebració treta d'un conte de fades! La veritat sigui dita, que la mare de la Mariona cuidà del més petit detall per a que tot fos exquisit.\nL'Hostal del Carme (Vilagrassa) lluïa en tot el seu esplendor, mentres de fons en acompanyaven en Carlos Miñarro i el seu grup, tot degustant les petites joies amb que ens deleitava l'Albert Marimón de la Cava de Tàrrega tot saborejant els vins i caves de Bodegues Carviresa.\nEn fí,... Un Sommni d'una nit d'estiu.\nEditorial JOSH HERR Atelier\n28 de setembre, 2019 - General - Comentaris -\nDe vegades, en la meva professió, tinc la oportunitat de "retratar" petites joies com les que crea el dissenyador català Josh Herr.\nLa marca Josh Herr neix l'any 2010 amb confeccions molt personals inspirades en les tres grans passions del dissenyador: l'art, la música i l'arquitectura.\nHa vestit a diferentes celebrities com Luís Rollán o la "mismísima" Isabel Pantoja. Us ben recomano visitar la seva pàgina web: www.joshherr.es\nEn aquesta ocasió, vaig tenir el privilegi de comptar amb els models Vanesa Barón, Desireé i José Moncayo. Un autèntic plaer treballar amb ells a les platges de Tarragona.\nLes Noces de Plata més esperades\n20 de juny, 2019 - General - 2 Comentaris -\nL'Amàlia i jo no ens coneixiem de res quan va contactar amb mi per proposar-me ser la seva fotògrafa en les seves noces de plata; us diré més, no ens vam veure personalment fins el dia de l'event. Però us puc ben assegurar que vam conectar des del minut 0; des de la primera trucada, el primer whatsup, ...\nI es que l'Amàlia i en Josep són alegria, dolçor, amistat, positivitat en estat pur. Les fotografies ho reflexen millor que les meves paraules. Aquests són ells.\nSomrients i alegres en tot moment i molt, molt emocionats per poder compartir la seva festa amb tots els seus amics i familiars. Un dia molt esperat per ells, en que van pensar fins l'últim detall per poder gaudir-ne intensament.\nPer la meva part, només tinc paraules d'agraïment en una confiança cega. Gràcies pel vostre caliu!!\n- Sommni d'una nit d'Estiu


Què del món clàssic ens és avui dia útil? - Ajuntament de Rubí\nQuè del món clàssic ens és avui dia útil?\nQuè del món clàssic ens és avui dia útil? Conferència de l'Aula d'Extensió Universitària de Rubí https://www.rubi.cat/ca/actualitat/agenda/que-del-mon-classic-ens-es-avui-dia-util https://www.rubi.cat/ca/actualitat/agenda/que-del-mon-classic-ens-es-avui-dia-util/@@images/image/preview\nConferència de l'Aula d'Extensió Universitària de Rubí\nA càrrec de Joan Carbonell i Manils, Doctor en Filologia Clàssica. Ha estat professor titular de Filologia Llatina a la UAB, secretari del departament de Filologia Clàssica, Coordinador de la titulació d’Estudis Clàssics, Vicedegà d’Estudis (Facultat de Filosofia i Lletres), Delegat del rector per a Estudis i Centres Adscrits, Vicerector d’Estudiants i Cultura. Actualment és Degà de la Facultat de Filosofia i Lletres.\nA part de la docència i la gestió, Carbonell s’ha dedicat a la recerca, explorant com els renaixentistes dels segles XV i XVI van entendre i reinterpretar els textos clàssics. Igualment s'ha dedicat a la divulgació del món clàssic traduint diferents textos d'autors llatins i renaixentistes. En aquest sentit, va dirigir conjuntament amb Bàrbara Matas la col·lecció L’Esparver Clàssic amb més de 50 volums publicats.


Tarragona Turisme ofereix contacontes i visites guiades per Setmana Santa — Ajuntament de Tarragona\nEsteu aquí: Inici › La ciutat › Notícies › Notícies 2021 › Tarragona Turisme ofereix contacontes i visites guiades per Setmana Santa\nTarragona Turisme ofereix contacontes i visites guiades per Setmana Santa\nLa presidenta del Patronat Municipal de Turisme, Cinta Pastó, ha presentat aquest dimarts les propostes per atreure turisme familiar i de proximitat i difondre la història entre visitants i residents\nAquest dimarts 16 de març s’ha presentat la programació de contacontes i visites guiades que Tarragona Turisme oferirà a la ciutat durant la Setmana Santa per atreure el turisme familiar i de proximitat i difondre la història entre visitants i residents. Les accions estan emmarcades dins del projecte “T’expliquem Tarragona” que, segons ha explicat la presidenta del Patronat Municipal de Turisme, Cinta Pastó, vol “transmetre el coneixement a través d’activitats de difusió cultural i turística adaptades a joves i infants”. L’objectiu, en paraules de Pastó, és que visitants i ciutadania de Tarragona “s’enamorin de la nostra història”.\nLa programació que s’ha presentat aquest dimarts consta, d’una banda, de sessions de contacontes del 27 de març al 5 d’abril a la maqueta de Tàrraco de l’Antiga Audiència, les Muralles, Marina Port Tarraco, l’Amfiteatre i el Pont del Diable, amb sessions de matí i tarda. Les sessions de contacontes formen part del projecte “La Nena d’Ivori”, redactat per l’escriptora i mestra Rat Cebrián, i que compta amb la participació de l’escriptor Toni Solé, la periodista Cristina Serret i l’il·lustrador Armand. El projecte tindrà un llibre amb tots els contes (un total de deu a sengles espais de la ciutat), de deu tríptics juvenils il·lustrats i deu vídeos, un per a cada conte. La inscripció per a les sessions es gratuïta.\nEl segon bloc de la programació de Setmana Santa són les visites guiades gratuïtes a espais de la Tàrraco romana, medieval i modernista, amb AGUICAT, l’associació que uneix els guies professionals habilitats per la Generalitat de Catalunya. Les visites estan adreçades a la ciutadania de Tarragona a través de les associacions de veïns i de la Federació d’Associacions de Veïns de Tarragona, que vehicularan les inscripcions a l’activitat.\nSota el nom “Un tastet per la història de Tarragona. L’empremta romana, medieval i modernista”, les visites tindran lloc del 27 de març al 5 d’abril (16.30 h) i, des del Portal del Roser, passaran per la Casa Ximenis, el passeig Arqueològic, la plaça del Pallol, el carrer Cavallers, el carrer Major (Antic Ajuntament i porxos del carrer Merceria), la façana de la Catedral, l’antic hospital de Santa Tecla, la plaça del Fòrum, el call jueu, la capçalera i entrada del Circ (Rambla Vella), l’Amfiteatre des de dalt, el Balcó del Mediterrani, la Rambla Nova i la Casa Salas, en un recorregut de dues hores i mitja de durada aproximada.\nTant les sessions de contacontes com les visites guiades es faran amb totes les mesures de seguretat i higiene que marqui el PROCICAT en el moment de realitzar-se, especialment quant a aforament màxim permès. Igualment, és obligatori l’ús de mascareta i guardar la distància de seguretat i es proporcionarà gel hidroalcohòlic al públic assistent a totes les activitats.\nAquest divendres 19 de març s'ha obert el termini per adquirir les invitacions per a les sessions de contacontes que ofereix Tarragona Turisme per Setmana Santa en el marc del programa de turisme familiar i de proximitat “T’expliquem Tarragona”. Les entrades es poden obtenir per via telemàtica a l’enllaç https://entrades.tarragona.cat al qual també s’hi pot accedir a través del web de Tarragona Turisme.


CIE, centres d'internament en els quals es "vulneren els drets humans"\nEls CIE, centres d'internament d'estrangers en els quals es "vulneren els drets humans"\nBaldoví demanarà la compareixença del ministre d’Interior perquè manifeste la seua postura sobre els CIE\n“En els CIE es criminalitza a persones que només han comés una falta administrativa”\nDilluns passat, la mort d’un intern de 25 anys, d’origen marroquí, en la cel·la d’aïllament del CIE de Sapadors ha tornat a revivar la polèmica dels Centres d’Internament d’Estrangers. Així, des de la plataforma CIEs NO han exigit al govern central una investigació rigorosa que determine les circumstàncies en les quals es va produir la mort d’aquest jove, així com que es depuren responsabilitats que passarien, en primera instància, “per la destitució immediata del director del CIE de Sapadors”.\nPer part seua, des de la delegació del Govern a la Comunitat Valenciana, encapçalada per Juan Carlos Fulgencio, s’ha volgut deixar clar que “estem parlant d’un suïcidi, no hi ha cap altra causa“, al que ha afegit que el que es pretenia era “protegir a l’intern d’uns altres després de veure’s implicat en una baralla. En cap moment es va plantejar que calguera protegir-lo d’ell mateix. Si no, s’haguera actuat amb un altre protocol”.\nDes de l’obertura del primer CIE, des de la plataforma lamenten que “almenys nou persones han mort en condicions de tancament i trasllat forçós. La mort en el CIE no és una excepció, sinó una macabra normalitat”. Sens dubte, un tràgic desenllaç que ha posat, de nou, en el punt de mira les condicions en les quals es troben els interns dels CIE.\nCristina Martínez, membre de CIEs NO, explicava en una entrevista per a València Extra que “en el cas del CIE de Sapadors, les condicions higièniques són lamentables. En aquests moments, les cel·les es tanquen a les nits, i les persones internes es veuen en l’obligació de fer les seues necessitats on poden, però és que, en altres centres, els banys estan dins de la mateixa cel·la, eliminat qualsevol tipus de privacitat”, explicava llavors.\nUna “violació de drets humans i d’acords internacionals” que es fan visibles, a més, en la falta de recursos. “Molts centres no compten amb vies d’evacuació en cas d’incendi; els horaris de visita dels familiars, a part de ser molt limitats, es realitzen en sales on no pot haver-hi contacte físic”, i afig, “es criminalitza a persones que només han comés una falta administrativa, i se’ls condemna amb la màxima pena que tenim a Espanya: se’ls priva de la seua llibertat. Però, a més, no hi ha distinció entre el qui acaba d’arribar en una pastera, i se li tanca en un CIE, i el que acaba d’eixir de presó per haver comés un delicte que, d’altra banda, ja hauria complit condemna”.\nPerò les peticions del tancament definitiu dels Centres d’Internament d’Estrangers no solament arriben per part d’aquesta plataforma. El diputat de Compromís en el Congrés, Joan Baldoví, ja ha anunciat que presentarà una sol·licitud de compareixença del ministre d’Interior perquè s’aclarisca si des del govern central es pretén continuar mantenint oberts els CIE, així com una bateria de preguntes sobre “la vulneració de drets humans que allí està produint-se”.\nBaldoví reclama a Sánchez que els problemes valencians estiguen en l’agenda política\nEl diputat de Compromís, Joan Baldoví, ha mantingut una reunió amb el President del Govern, Pedro Sánchez, en la qual li ha transmés les condicions que s’han de complir per a comptar amb el suport de Compromís per a la seua investidura. “Nosaltres hem continuat reivindicant els quatre punts que formaven part de la nostra proposta: finançament i compensació mentre hi haja un nou model; la condonació del deute de La Marina; mesures per als agricultors de la taronja valenciana; i el compromís de posar en marxa les connexions de les principals ciutats per l’AP-7”.\nEl mercat de Nadal s'instal·larà a la plaça del Mercat de València


Tariqa és un equip de psicomotricistes que ens dediquem a l’atenció d'infants i famílies: ens sentim acompanyants en el camí de créixer a partir de treball individual: teràpia psicomotriu, psicoteràpia, teràpia combinada i/o des d’un enfocament psicopedagògic, treball terapèutic en petit grup per poder-nos ajustar a les necessitats i dificultats. L'orientació familiar, de coordinació escolar i de consulta amb altres professionals l’entenem necessari.\nPublicat per Iolanda Vives Peñalver a 10:14 Cap comentari :\nPublicat per Iolanda Vives Peñalver a 10:11 Cap comentari :\nUN PROJECTE D’AJUDA PSICOLÒGICA\nTariqa és un vocable de la cultura sufi que vol dir camí i alhora manera de fer aquest camí.\nAmb aquest document pretenem donar a conèixer el projecte Tariqa psicomotriu, la filosofia que el sustenta, l’equip de professionals que intervé i el model i mitjans que fa servir per desenvolupar el seu treball.\nAquest treball no és un altre que ajudar i acompanyar els infants i adolescents en el seu procés de desenvolupament, de maduració psicològica, assegurant la coherència necessària amb la família i l’entorn educatiu.\nL’equip de Tariqa està format per professionals de l’àmbit de l’educació i de la salut (psicologia clínica, psicopedagogia, logopèdia, educació especial, teràpia psicocorporal, psicoanàlisi, llenguatges expressius), amb una formació de base en teràpia psicomotriu de la línia del professor Bernard Aucouturier. Com equip fa molts anys que compartim experiències d’investigació, formació i clínica terapèutica.\nDes de la nostra concepció entenem al nen i la nena com un ésser únic i original que es relaciona de manera global amb el món que l’envolta, s’expressa a través de l’acció, una acció que implica tota la seva persona: la seva afectivitat i emocions, el seu pensament i cognició, el seu cos i motricitat i la seva capacitat de relació i sociabilitat. És en l’acció que oscil•la entre l’excés (la impulsivitat, la dispersió) i el defecte (la inhibició, el bloqueig) on trobem aquesta unitat, aquesta simultaneïtat afectivo-cognitivo-motriu-socio-cultural-espiritual.\nEn els infants, estructurar la dimensió corporal permet estructurar les altres dimensions.\nCom a psicomotricistes ens ocupem dels aspectes del sistema neuromotor i dels psicomotrius, és a dir, de l’acció, reflex de l’organització del moviment i de la manera particular de ser i fer de cada nen i nena; tot això modulat i mediatitzat pels diversos llenguatges. La nostra intervenció es desenvolupa basculant entre allò que és funcional del projecte psicomotor i la seva representació on es troben les influències del conscient, de la realitat i les tendències de l’inconscient, de l’imaginari.\nEn aquest punt d’articulació estarà la nostra intervenció, donant sentit a les seves accions, que facilitarà l’accés del nen i la nena a un desenvolupament més harmònic, ampliant la seves capacitats de relació, comunicació, creació i operació.\nLa pràctica psicomotriu és una forma de fer (tecnicitat) una activitat dinàmica basada en el cos i les seves accions, en un espai determinat (sala), en un moment concret (horari), amb uns objectes (material no figuratiu) i uns subjectes (els infants i els terapeutes) per arribar a processos de pensament.\nLa intervenció la desenvolupem prioritàriament des de tres àmbits:\n• Àmbit preventiu i educatiu: adreçat a les institucions que treballen amb infants d’edats compreses entre els 0 i els 3 anys : llars, serveis d’assistència primària, educació infantil d’alt risc, etc. Des d’aquest àmbit oferim la possibilitat de realitzar sessions de pràctica psicomotriu educativa a les escoles (si tenen un espai i materials adients) o al nostre centre:\n• amb els mestres i educadores i el seu grup d’alumnes És un treball doble: realització de les sessions i assessorament i formació als professionals per tal de que aquesta manera d’intervenció pugui ser ampliada en altres acti-vitats a la seva escola.\n• amb els nens i nenes i les seves famílies amb sessions grupals i conjuntes. És un treball amb objectius de relació i comunicació i per les famílies també d’interrelació i orientació.\n• Àmbit psicopedagògic: adreçat als professionals de l’ensenyament i la sanitat El treball es realitza mitjançant assessoraments i formació així com amb supervisió i dinamització de les tasques pedagògiques en entitats escolars. També tractem temes i fem reunions amb pares i mares en l’àmbit escolar o mitjançant les AMPAS.\n• Àmbit terapèutic: adreçat aquells infants i adolescents que necessiten una ajuda espe-cífica en el seu procés maduratiu, degut a diverses dificultats o trastorns (retard maduratiu, bloqueigs en la comunicació i la relació, trastorns del comportament, quadres d’inestabilitat motriu, hiperactivitat – inhibició, trastorns neurològics, dificultats en l’accés a la simbolització...) acompanyant a les seves famílies en el procés de creixement del seu fill o filla, a través de diferents trobades i fent un treball de coordinació amb les escoles.\nHi ha infants que necessiten un treball combinat una vegada han assolit certa estabilitat emocional necessària però no suficient: del treball terapèutic al psicopedagògic per aconseguir ser eficients i sentir-se satisfets.\nEn el context terapèutic es treballa des de l’explicitació en la demanda de les dificultats i impediments que no permeten aquest desenvolupament harmònic. Un inadequat funcionament que no permet una estructuració suficient de sí mateix ni una compensació simbòlica de la carència.\nLa demanda o motiu de consulta la realitza habitualment un membre de la família, mare o pare, encara que força vegades és detectat pels professionals de l’escola, o derivats pels serveis d’atenció primària.\nAquesta pràctica d’ajuda en el nostre centre la realitzem des de:\n• un abordatge terapèutic psicomotriu individual, adreçat als infants o adolescents, sobretot en un primer moment del procés terapèutic, la duració de la intervenció individual estarà en funció de les necessitats del nen/a i de la seva evolució.\n• un abordatge terapèutic psicomotriu de grup reduït indicat per aquells infants o adolescents que per les seves necessitats, sigui adequat compaginar el seu procés terapèutic amb un treball de relació. Freqüentment aquest abordatge s’indica com un pont entre el procés individual i la integració al grup normalitzat, com un moment d’integració profunda però privilegiant la posta en comú i l’emmirallament extern.\n• un abordatge de grup pels infants i les seves famílies que conjuntament realitzin sessions de pràctica psicomotriu preventiva i educativa.\nEls nostres objectius generals comuns a tots els nivells d’intervenció són:\n• partir dels recursos i aprofitar les capacitats de cada persona per anar ampliant el seu ventall funcional\n• acompanyar el procés de maduració psicològica dels infants d’una forma harmònica\n• equilibrar les inestabilitats emocionals que impliquen patiment i que bloquegen el desenvolupament i l’aprenentatge\n• consolidar les bases afectives que fonamenten el desenvolupament del psiquisme\n• estructurar l’ús de canals comunicatius que permetin una relació més fluida entre els infants i els altres: socialització\n• treballar i elaborar les temàtiques psíquiques conscients i inconscients trasbalsadores de l’homeostasi\n• organitzar les potencialitats, a vegades, isolades dels nens/es perquè arribin a crear interrelacions i xarxes més complexes de pensament\n• percebre els indicis que reflexen les opcions de canvi i de creixement per assegurar el camí cap a l’autonomia\n• assegurar la coherència necessària entre els diferents ambients educatius que envolten l’infant (família, escola, comunitat)\nAquests objectius es duen a terme a partir d’uns principis de treball que accentuen l’activitat motriu i l’activitat lúdica com estratègies per arribar a la comprensió de les representacions inconscients i conscients manifestades mitjançant l’expressivitat motriu dels nens i nenes i a uns objectius psicomotors més específics per a cada infant.\nEn la nostra tasca de terapeutes i formadors van implícites unes funcions que faciliten extraordinàriament l’evolució positiva dels tractaments:\n• dinamitzador de la comunicació\n• garant de la seguretat\n• acollida i escolta\n• disponibilitat i ajust\n• acompanyador, “cuidador” del nen i la nena i la seva història de relació\n• mediador entre els diferents subjectes implicats, nens i nenes i famílies.\nL’atenció i acompanyament a les famílies l’entenem dins del projecte d’ajuda. Des d’un abordatge global, entenem a l’infant juntament amb les seves relacions, formant part de diferents sistemes. Aquesta atenció es realitza en espais de treball individualitzat familiar a petició de la família o del/a terapeuta; en espais d’escolta a les famílies a partir de les seves demandes i temes; espais de reflexió amb grups de famílies realitzats regularment cada mes amb les mares i pares de cada grupet d’ajuda psicomotriu.\nLa relació i coordinació amb el sistema escolar o d’altres professionals que intervenen en la vida del nen/a la considerem necessària per cohesionar l’itinerari maduratiu i de transformació que a la fi, tots esperem que els infants o adolescents aconsegueixin.\nLa indicació de tractament es formalitza després de rebre la informació que aporten els pares i familiars, l’anamnesi, les observacions directes fetes al pacient, informacions d’altres professionals, el diagnòstic i el pronòstic que permetran una devolució final a l’infant i la família per poder decidir si és necessari l’inici de tractament i si és així quin seria el més adequat en cada cas concret; així com la temporalització de les sessions, els objectius, les trobades de treball familiar, o altres consultes complementàries que fossin necessàries.\nA més de l’equip de terapeutes, Tariqa estem en contacte amb un seguit de professionals: neuropediatra, fisioterapeuta, optometrista, logopeda, medicines alternatives, terapeutes sistèmics, osteòpates, etc. Aquestes col•laboracions les podem realitzar per varis motius: aclariments i unificacions des d’altres àmbits, descartar possibles alteracions fisiològiques o mèdiques, derivacions prèvies o posteriors al nostre tractament, treball intern de supervisions de casos, treball sistèmic i constel•lacions familiars, co-intervenció terapèutica.\nProfessionalment, formem part d’un equip de recerca i formació en la pràctica psicomotriu i per aquest motiu tenim la possibilitat d’acollir a companys/es que estan fent la formació perquè participin i intervinguin durant les nostres sessions. Aquest fet és un suplement que ens enriqueix i potencia l’intercanvi sobre les sessions i dinàmiques dels grups.\nVoldríem afegir que tant aquest projecte formatiu com Tariqa psicomotriu específicament estan dins d’un marc deontològic on la discreció i la intimitat de la informació queden altament salvaguardades.\nPer concloure, esperem que us poseu en contacte amb nosaltres si és del vostre interès la nostra feina. Ens agradaria molt poder-vos explicar personalment i amb més detall aquest projecte per tal d’intercanviar opinions i d’acollir els vostres suggeriments.\nAgrairíem també que adrecéssiu i féssiu extensiva aquesta informació a altres persones, professionals i/o entitats que creieu convenient.\nA la espera de les vostres noticies, ens acomiadem.\nPer l’equip: Iolanda Vives\nPublicat per Iolanda Vives Peñalver a 9:17 Cap comentari :\nC/ malgrat nº116, planta baixa\ntel: 00 34 93 352 02 19\n- LLicenciatura en Filosofía i Ciències de l'Educació, secció Psicologia, especialitat Clínica, per l'Universitat Central de Barcelona. - Col.legiada nº 2006 del Col.legi Oficial de Psicòlegs de Catalunya. - Formació en Pràctica Psicomotriu Reeducativa i Terapèutica per l'Escola Municipal d'Expressió i Psicomotricitat de Barcelona "Carme Aymerich". - Reconeguda com Formadora en Pràctica Psicomotriu Aucouturier per l'Association Europeenne des Ecoles de Formation a la Practique Psychomotrice (ASEFOP). - Formació en Integració Psico-Corporal i Integració Postural per l'Associació Catalana de Teràpia d'Integració Psico-Corporal, Marc Costa (ACTIP). - Formació base en Pedagogía Sistèmica (Institut Gestalt). Intervenciones en asesoramientos y formaciones en instituciones y universidades. Profesora asociada a la Universidad Central de Barcelona.


Felicitació institucional a la padrina centenària Rosario Castells Lluch — Ajuntament de la Seu d'Urgell\nSou a: Inici Notícies Felicitació institucional a la padrina centenària Rosario Castells Lluch\nFelicitació institucional a la padrina centenària Rosario Castells Lluch\nLa padrina, nascuda a Avellanos (Pallars Jussà), ha rebut una medalla d’homenatge pels seus 100 anys. El lliurament l’ha fet l’alcalde de la Seu d’Urgell, Albert Batalla, i la regidora de Gent Gran de l'Ajuntament urgellenc, Montserrat Bonet\nL'àvia urgellenca Rosario Castells Lluch ha rebut aquest dilluns la Medalla Centenària de la Generalitat de Catalunya per haver complert recentment 100 anys. El lliurament l'ha fet l’alcalde de la Seu d’Urgell, Albert Batalla, i la regidora de Gent Gran de l'Ajuntament urgellenc, Montserrat Bonet.\nL'acte, en què també se li ha entregat un ram de flors en nom de la corporació municipal, s’ha fet a casa de la padrina, que ha estat acompanyada d’una de les seves dues nebodes i el seu marit, que viuen a València. L’altra neboda resideix a Andorra.\nRosario Castells Lluch va néixer al llogaret d’Avellanos, al municipi de Sarroca de Bellera (Pallars Jussà). L’homenatjada va arribar l’any 1949 a la capital alturgellenca on va exercir com a llevadora a la Clínica d’Aliança i a l’Hospital de la Seu. La padrina gaudeix de molt bona memòria i destaca el seu optimisme com a secret per viure molts anys.\nLa Medalla Centenària és una iniciativa del Departament de Benestar Social i Família. Es tracta d’una peça d’argent gravada amb el nom i l’any de naixement de la persona homenatjada.


Evolució de la facturació electrònica a República Dominicana - Voxel - Blog\nEvolució de la facturació electrònica a República Dominicana\nBy Redacción19 juny, 2020 No Comments\nHome » Evolució de la facturació electrònica a República Dominicana\nEl passat dimarts, 16 de juny, Voxel Caribe va participar en un seminari web organitzat per la Cámara de Comercio de Santo Domingo sobre els beneficis de la facturació electrònica i el seu estat actual al país.\nDurant la conferència online, Gina Lovatón, Vicepresidenta a Voxel Caribe, va parlar sobre el paper de baVel, la plataforma de facturació electrònica, a la transformació digital del país i el pilot de facturació electrònica de la DGII. D’altra banda, Gilberto Calderón, Gerent IT en el projecte de la DGII a Voxel Caribe, va presentar el cas d’èxit de Nestlé, una de les primeres empreses a implementar la facturació electrònica a República Dominicana.\nEvolució de la factura electrònica i la firma digital\nI és que el país fa anys que treballa en la implementació d’un sistema de facturació per a tots els contribuents. El gener d’aquest mateix any, la DGII va presentar el sistema de facturació electrònica voluntari per a empreses i individuals.\nActualment, qualsevol empresa o individu pot adherir-se al sistema i començar a enviar comprovants fiscals electrònics (e-CF) a l’autoritat tributària. Durant el pilot, 4 de les 11 empreses van treballar amb baVel com a partner tecnològic: Nestlé, el Centro Cuesta Nacional (CCN), la Distribuidora Corripio i la Cervecería Nacional Dominicana.\nAixí, a través de la plataforma baVel poden enviar factures electròniques, no només a la DGII, sinó també a tots els seus clients electrònics. Això els permet reduir les tasques administratives manuals, eliminar errors i agilitzar el procés de cobrament. A més a més, els hi aporta més grau de visibilitat en els processos, així com un augment de la seguretat i la integritat del document.\nD’altra banda, Iván Santana, Solucions Digitals a la Cámara de Comercio de Santo Domingo, també va parlar sobre la firma digital, element indispensable que acompanya una factura electrònica. La Cámara de Comercio fa més de 10 anys que emet firmes digitals i ajuda a les empreses a integrar la firma digital.\nCas d’èxit: Nestlé\nEn aquest sentit, Gilberto Abreu, IT Business Relationship Manager a Nestlé, va explicar el cas de la multinacional, una de les primeres empreses a implementar la facturació electrònica de la mà de la DGII i Voxel Caribe.\nSegons Abreu, són molts els beneficis que els hi ha aportat, com la reducció de tasques manuals, la disminució d’errors i l’estalvi de temps i paper. Tot i això, destacava el paper del partner tecnològic com un dels elements més importants per al canvi: “Un dels factors clau va ser tenir a Voxel Caribe com a partner tecnològic, ja que ens va simplificar la part tècnica”, afirmava.\nI va concloure: “com més empreses comencin a utilitzar el sistema de facturació electrònica de la DGII, més beneficis obtindrem entre tots”.\nEl seminari web va comptar amb la participació de més de 150 persones a Zoom i més de 100 visualitzacions a Youtube. Pots recuperar-lo aquí:\nPrevious PostLa digitalització dels processos de back office marcarà la recuperació del canal HORECA\nNext PostMelià, World2Meet, Abreu, Logitravel i Prestige se sumen a l'Open Payment Alliance al costat de Voxel Group


La CUP impulsa una Proposta de Resolució conjunta per fer front a l'estratègia electoralista de Cs\nLa CUP impulsa una Proposta de Resolució conjunta per fer front a l?estratègia electoralista de Cs\nLa CUP-Crida Constituent ha impulsat una proposta de resolució conjunta per tenir un marc comú al ple monogràfic sobre la priorització de l’agenda social i la recuperació de la convivència convocat per Ciutadans i que pretén buscar el suport majoritari de Catalunya En Comú Podem, Esquerra Republicana de Catalunya i Junts per Catalunya per combatre el relat de la fractura posant al centre l’estructuralitat de les problemàtiques socials.\nSi es vol afrontar veritablement aquest ple com un ple sobre la priorització de l’agenda social i per a la recuperació de la convivència més enllà de la cobertura d’estratègies electoralistes, que és el que persegueix el grup proposant, és imprescindible que es parli de quina és la realitat social a Catalunya i com s’ha arribat a aquesta situació.\nPROPOSTA DE PR CONJUNTA\n«El Parlament de Catalunya constata que existeix un moviment popular i organitzat que representa el 80% de la ciutadania que dóna suport al dret a l’autodeterminiació com un dret reconegut per les Nacions Unides.\nEl Parlament de Catalunya denuncia que el poble català viu una important regressió de drets polítics, socials, econòmics, culturals i ambientals amb greus conseqüències sobre les llibertats fonamentals de les classes populars.\nEl Parlament de Catalunya constata que per fer efectiva la cohesió social necessitem d’un sector públic fort i d’unes polítiques socials que donin respostes a les necessitats de les classes populars.\nEl Parlament de Catalunya considera d’especial gravetat la negació de les funcions polítiques bàsiques del Parlament de Catalunya amb sobirania, llibertat i plenes garanties.\nEl Parlament de Catalunya constata que davant l’augment exponencial de les agressions feixistes condemna de l’extrema dreta i es compromet a actuar perquè aquestes no restin impunes i mostra la seva solidaritat amb el moviment antifeixista.\nEl Parlament de Catalunya constata que l’Escola Pública Catalana és una eina imprescindible per a la cohesió social, la igualtat d’oportunitats i la qualitat educativa».


Wikiloc | Ruta Itinerari Tapis-Sant Pere dels Vilars-El Fau\nItinerari Tapis-Sant Pere dels Vilars-El Fau\n12.057 213 19\nTapis, Sant Cristòfol del Horts, Puig de la Gavarra (1056 m.), Castell de Bac Grillera (1016 m.), Mare de Déu del Fau (Senderisme)\nSortim de Tapis pel camí del costat de l’aparcament, a l'encreuament d'Itinerànnia AE6 en la direcció que indica Maçanet i Albanyà. Passem per davant de can Roger, i baixem fins la riera dels Horts. Avancem pel Bac del Sabarrés i el Pla de Dalt. Sense guanyar alçada arribem als Vilars i a l’ermita de Sant Pere Vilars a uns 4,5 km. Trobem l'encreuament AE5 i continuem també en la direcció que indica Albanyà\nDes dels Vilars comença la pujada, passem pels Solers, per la collada dels Gesos i arribem al Bac, hi trobem l'encreuament AE3. Aquí hi ha l’Alzina i la Font del Bac i seguim també en la direcció que indica Albanyà i Sant Llorenç de la Muga. Seguim pujant fins la collada del Fau, passem per davant del Teix del Fau i a pocs metres veiem l’ermita de la Mare de Déu del Fau. Trobem l'encreuament AE4, i retornem pel mateix camí, les banderoles en el sentit de tornada sempre indicaran cap a Tapis.\nTot el camí està indicat amb marques grogues d'Itinerànnia i també blanques i verdes de Sender Local.


Two-Bedroom Holiday home in Hurup Thy 4 Sindrup Dinamarca - Ofertes d'hotels amb els MILLORS DESCOMPTES EN LÍNIA Fer un comentari al lloc web\nTwo-Bedroom Holiday home in Hurup Thy 4Sindrup, Sindrup, Dinamarca - Veure al mapaTwo-Bedroom Holiday home in Hurup Thy 4Veure més fotosVeure més fotosVeure totes les 24 fotosVeure al mapaParticularitats que li encantaranWi-Fi gratuït en totes les habitacionsaparcament de cotxes\nSobre l'allotjamentDescripcióDissenyat tant per oci com per negoci, Two-Bedroom Holiday home in Hurup Thy 4 està situat idealment a Sindrup; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Two-Bedroom Holiday home in Hurup Thy 4 també ofereix moltes instal.lacions per enriquir la seva estada a Sindrup. Per anomenar algunes de les comoditats de l'hotel, hi ha Wi-Fi gratuït en totes les habitacions, Zones públiques amb Wi-Fi, aparcament de cotxes, s'admeten animals de companyia. Totes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Sigui quina sigui la seva raó per visitar Sindrup, el Two-Bedroom Holiday home in Hurup Thy 4 és el lloc perfecte per una estimulant i emocionant escapada.Mostrar mésCaracterístiquesAccés a InternetWi-Fi gratuït en totes les habitacionsZones públiques amb Wi-Fi Desplaçamentaparcament de cotxes Serveis i comoditatszona de fumadors Accéss'admeten animals de companyia Disponible a totes les habitacionsaparell de televisióneveraTV satèl•lit/cableempolles d'aigua de cortesiaplat de dutxa Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal abonar l’import total de la reserva abans de l’arribada. Dancenter t'enviarà una confirmació amb tota la informació del pagament. Un cop hagin rebut el pagament, t'enviaran un e-mail amb les dades de l’establiment, com ara l’adreça i el lloc on has de recollir les claus. Les despeses de l'electricitat no estan incloses en el preu i caldrà abonar-les el dia sortida en funció del consum del client.Mostrar més


Xirriquiteula Teatre viatja a Korea després de triomfar a la Xina - Escena Familiar\nXirriquiteula Teatre viatja a Korea després de triomfar a la Xina\nL’espectacle ‘Papirus’ de Xirriquiteula Teatre s’embarca de nou en una gira asiàtica després d’haver triomfat al Shanghai Children’s Art Theatre de Xina el mes de maig passat, un auditori colossal que el govern xinès dedica íntegrament al teatre i les arts per a tots els públics.\nEn aquesta ocasió, la companyia badalonina realitzarà una gira entre la capital de Korea (Seoul) i la ciutat de Gimcheon (a 190km cap al sud), on faran un total de 13 representacions de ‘Papirus’ i també 6 actuacions de ‘Girafes’, el seu espectacle de carrer més internacional.\nDel 20 de juliol al 2 d’agost visitaran el Daehakro Arts Theatre de Seoul, el LATTCT Children’s Theatre (de la mateixa ciutat) el 13th Gimcheon International Family Theatre Festival i el 23rd ASSITEJ Korea International Summer Festival. Aquest últim festival té la particularitat que aquest any organitza un “Spanish Focus”, on Xirriquiteula Teatre serà una de les 3 companyies convidades a representar el bo i millor que es crea a la península. Per aquest motiu el festival espera no només la presència de públic general, sinó també programadors de festivals i teatres vinguts d’arreu del món.\nL’any 2015, i coincidint amb el seu 30è aniversari, Xirriquiteula Teatre està consolidant la seva obertura cap als circuits asiàtics de teatre, un camí que va començar l’any 2008 amb Singapour i que ja no para. Al setembre tornaran de nou a Korea per actuar en un altre festival amb les seves incansables ‘Girafes’.\nL’èxit internacional de Xirriquiteula Teatre es basa en un estil propi marcat per una acurada plàstica i la constant recerca en els continguts. Amb ‘Papirus’, la companyia va ser pionera l’any 2005 en la internacionalització del teatre per a tots els públics català i, des de llavors, ha estat un referent en aquest gènere.


Franco Morbidelli guanya el GP Premi de Terol, amb Àlex Rins i Joan Mir al podi - Esport3 - TV3 i Catalunya Ràdio\nFranco Morbidelli guanya el GP Premi de Terol, amb Àlex Rins i Joan Mir al podi\nJoan Mir torna a pujar el podi i es consolida al capdavant del mundial\nNoel Rodríguez 25/10/2020 - 13.59 Actualitzat 25/10/2020 - 14.18\nFranco Morbidelli s'imposa a Motorland (EFE)\nL'italià Franco Morbidelli s'ha imposat avui a Motorland en la dotzena cursa de la temporada. Segona victòria de l'any del pilot de Petronas que fins i tot el col·loca en la lluita pel mundial. El podi l'han completat les Suzuki d'Álex Rins i Joan Mir. La regultaritat torna a premiar al mallorquí de Suzuki, que malgrat no tenir encara cap victòria a MotoGP és cada cop més líder del mundial. Aquest és el sisè podi de la temporada per Joan Mir i ara es reforça capdavant de la classificació amb 14 punts de marge sobre el segon, Fabio Quartararo.\nPoc li ha durat l'alegria al poleman Takaaki Nakagami, que després d'una bona sortida ha caigut tot sol en els primers revolts. També han anat a terra al primer gir Brad Binder i Jack Miller per culpa d'una errada del sud-africà.\nAmb Nakagami fora de combat, Franco Morbidelli ha passat a encapçalar la cursa amb Álex Rins sempre a roda. Morbidelli avui ha tornat a ser la referència de l'equip Yamaha Petronas davant un Fabio Quartararo que ha tornat a perdre un grapat de posicions en pista i finalment ha acabat vuitè. Tampoc ha sigut el dia de Maverick Viñales. El gironí ha lluitat pel podi en els primers girs, però una vegada més ha tingut problemes en la gestió dels neumàtics i l'ha fet perdre posicions en pista fins al setè lloc definitiu.\nÀlex Márquez ha tornat a protagonitzar una gran remuntada des del desè lloc de l'engraellat fins a la quarta posició. Però quan semblava que el pilot d'Honda podia lluitar per aconseguir el seu tercer podi consecutiu ha anat a terra tot sol quan quedaven deu voltes. També destacable la cursa de Pol Espargaró, que sortia dotzè i ha acabat en quarta posició.\nJoan Mir, més líder del Mundial amb 137 punts; segon, Fabio Quartararo, amb 123; tercer, Maverick Viñales, amb 118, i després d'un molt mal cap de setmana Andrea Dovizioso cedeix el quart lloc al triomfador de la jornada, Franco Morbidelli, que entra en la lluita mundialista amb 112 punts.\nAra el Mundial s'atura una setmana abans del desenllaç amb tres curses consecutives: dues al Circuit Ricardo Tormo (8 i 15 de novembre) i final de festa en la visita al Circuit de Portimao el 22 de novembre.\nLights-to-flag victory! 👏\nDomination from @FrankyMorbido12, who is now just 25 points off the championship lead! 🙌#AlcanizGP 🏁 pic.twitter.com/7pRT6kjnOt\n MotoGP🏁 (@MotoGP) October 25, 2020\nFlying the flag at home! 😎@JoanMirOfficial's 6th podium of the season! 👏#AlcanizGP 🏁 pic.twitter.com/brAHtH4Rh4\nLa marató de València busca més rècords\nMessi assaltarà el rècord de Pelé davant del Cadis\nMessi, a l'assalt del rècord de Pelé\nAntonio Hidalgo: "Teníem i tenim urgència de seguir guanyant"\nFrancisco: "Vull un Girona més agosarat amb la pilota"\nUn Barça molt superior s'endú la victòria davant l'Ademar de Lleó (36-25)